Kabayizwa eyokungcwabela uWinnie eGoli | News24Kabayizwa eyokungcwabela uWinnie eGoliDurban - Umndeni wengqalabutho yomzabalazo esanda kukhothama uNkz Winnie Madikizela Mandela oseMbizana e-Eastern Cape esigodini saseMbhongweni lapho azalelwa khona usukubeke kwacaca ukuthi kabayizwa kahle eyesinqumo sokumngcwabela eGoli.OLUNYE UDABA: Uzongcwatshelwa eGoli uMadikizela-MandelaUphinde wathi okubuhlungu ukuthi izinto zaseGoli zikhohlweka kodwa uma uWinnie angangcwatshelwa eMbizana, AmaMpondo akubo ngeke amkhohlwe.“Bheka nje u-Oliver Tambo kwababuhlungu okwenzeka kuyena ngesikhathi kwenziwa isikhumbuzo ngaye endaweni, izingane zakhe zange zilubhade, kwaba yinto eyasiphatha kabi. Kasifuni kubenjalo naku mzala wami” kuchaza uMnu Madikizela. Uphinde wathi okubuhlungu nje ukuthi kuko konke okwenziwayo indawo ekwazalelwa kuyona uWinne isesemuva kwezentuthuko, kayihambeki ngoba ayinamigwaqo futhi naye ushone elokhu ebuza ukuthi yingani abantu bendawo yakhe besadonsa kanzima nangesikhathi senkululeko.Uqhube wathi banomhlangano ophuthumayo namuhla ekuseni futhi phakathi kwezinto abazoxoxa ngazo eyomngcwabo kaWinnie isoqhulwini.Usihlalo we-ANC esifundeni sase-Alfred Nzo uMnu Sixolile Mehlomakhulu naye uke waphawula ngaloludaba lokuthi abaholi abalwela inkululeko abazalwa ezindaweni zabo bagcine sebengcwatshelwa eGoli. Nokho akafunanga kungeka kabanzi kuyona nakuba ezwakalise ukungenami.Amalungiselelo esikhumbuzo sesifundazwe ngoWinnie esizobanjelwa khona kuleya ndawo ayaqhubeka.
